SL Uradni list Evropske unije C 299/1

Predlog direktive Evropskega parlamenta in Sveta o določitvi okvira za uvajanje inteligentnih prometnih sistemov v cestnem prometu in vmesnike do drugih vrst prevoza (prva obravnava)

2010/C 299/01

Izjava Komisije o uvedbi njenih prednostnih ukrepov v zvezi z ITS

1. Člen 6(2) stališča Sveta v prvi obravnavi se glasi: 2. Komisija poskuša sprejeti specifikacije za eno ali več prednostnih ukrepov do … (1). Najpozneje 12 mesecev po sprejetju potrebnih specifikacij za prednostni ukrep Komisija po tem, ko opravi oceno učinka, vključno z analizo stroškov in koristi, Evropskemu parlamentu in Svetu v skladu s členom 294 PDEU po potrebi predstavi predlog za uvedbo navedenega prednostnega ukrepa.

2. Komisija na podlagi trenutno razpoložljivih podatkov meni, da bi za sprejetje potrebnih specifikacij za prednostne ukrepe, navedene v členu 3, lahko predvideli naslednji okvirni časovni razpored: Preglednica: Okvirni časovni razpored za sprejetje specifikacij za prednostne ukrepe Specifikacije za: Najpozneje do konca leta: opravljanje storitev zagotavljanja večmodalnih potovalnih informacij po vsej EU, kot je določeno v členu 3(a); 2014 opravljanje storitev zagotavljanja prometnih informacij v realnem času po vsej EU, kot je določeno v členu 3(b); 2013 podatki in postopki za, po možnosti, brezplačno zagotavljanje osnovnih splošnih prometnih informacij v zvezi z varnostjo v cestnem prometu, kot je določeno v členu 3(c); 2012 usklajeno zagotavljanje medobratovalne vseevropske storitve eCall, kot je določeno v členu 3(d); 2012 zagotavljanje storitev obveščanja glede varnih in varovanih parkirišč za tovornjake in komercialna vozila, kot je določeno v členu 3(e); 2012 zagotavljanje storitev rezervacije glede varnih in varovanih parkirišč za tovornjake in komercialna vozila, kot je določeno v členu 3(f); 2013 Ta okvirni časovni razpored temelji na predpostavki, da bosta EP in Svet dosegla čimprejšnji dogovor o direktivi o ITS v drugi obravnavi v začetku leta 2010.

Izjava Komisije o odgovornosti

Zaradi uvedbe in uporabe aplikacij in storitev ITS se lahko pojavijo številna vprašanja v zvezi z odgovornostjo, ki lahko močno zavrejo prodor nekaterih storitev ITS na širši trg. Reševanje teh vprašanj je ena od prednostnih nalog, ki jih je Komisija določila v svojem akcijskem načrtu za ITS.

Komisija bo ob upoštevanju veljavne nacionalne zakonodaje in zakonodaje Skupnosti o odgovornosti, zlasti Direktive 1999/34/ES, skrbno spremljala uvajanje in uporabo aplikacij in storitev ITS v državah članicah. Če bo potrebno in primerno, bo pripravila smernice glede odgovornosti in določila zlasti obveznosti zainteresiranih strani pri uvajanju in uporabi aplikacij in storitev ITS.

Izjava Komisije v zvezi z uradnim obveščanjem o delegiranih aktih

Evropska komisija je seznanjena s stališčem Evropskega parlamenta in Sveta, da je treba pri uradnem obveščanju o delegiranih aktih – razen v primerih, ko zakonodajni akt predpisuje nujni postopek –, upoštevati obdobja počitnic institucij (zimske in poletne počitnice, evropske volitve) in s tem Evropskemu parlamentu in Svetu omogočiti izvajanje njunih pooblastil v rokih, določenih v ustreznih zakonodajnih aktih, ter je pripravljena ravnati v skladu s tem.

Izjava Evropskega parlamenta, Sveta in Komisije o členu 290 PDEU

Evropski parlament, Svet in Komisija izjavljajo, da določbe te direktive ne vplivajo na nobeno prihodnje stališče institucij glede izvajanja člena 290 PDEU ali posameznih zakonodajnih aktov, ki vsebujejo takšne določbe.

(1) 30 mesecev po začetku veljavnosti te direktive.